Chileense toeris verdwyn spoorloos in SADessie Rechner van die organisasie Pink Ladies het ’n nuwe pamflet gemaak met foto’s wat Slavko Yaksic met kort hare wys soos hy gelyk het toe hy laas gesien is. ŉ Chileense rugsakreisiger se familie is siek van bekommernis nadat hy ŉ week gelede nie sy vlug uit Suid-Afrika huis toe gehaal het nie. Slavko Andro Yaksic Besoaín (29), ook bekend as Kaka, is laas op 24 September by die Melusi-Christengemeenskap op Dundee in KwaZulu-Natal gesien. Die direkteur van die sentrum, past. Peter Hambidge, sê Yaksic het Donderdagaand 20 September daar opgedaag. “Ons werk eintlik met hawelose mense. Hy was dus nogal ŉ buitengewone besoeker,” het Hambidge Woensdag aan Maroela Media gesê, “maar ek het gesê hy kan die nag by ons oorslaap, want ek wou nie hê dat hy buite oornag nie.” Hambidge sê die idee was dat Yaksic die volgende môre weer sou vertrek nadat hy uitgerus het ná sy staptog daarheen, maar eindelik het hy tot die Maandag gebly. “Ek het nie probleme met hom ervaar nie en gemeen ons kon hom slaapplek en kos gee.” Hambidge vertel hy het uit sy gesprekke met Yaksic afgelei dat hy in ŉ stadium met Hare Krishnas deurmekaar was. “Ons is ŉ Christensending, maar ons oordeel nie mense op grond van hul geloofsoortuigings nie.” Met sy aankoms by Melusi het Yaksic rastalokke gehad, maar tydens sy verblyf op die sendingstasie het iemand sy donker hare kort afgeskeer. Toe hy daar weg is, het hy ŉ bokbaard gehad, vertel Hambidge. “Hy het gesê hy is op pad Bergville toe omdat hy dol is oor klein dorpies. Toe hy my vertel van sommige plekke waar hy al in Suid-Afrika oorgebly het, het ek hom gewaarsku dis onveilig om so deur ons omgewing te reis.” Maar Yaksic het Hambidge verseker hy het nog nie een keer op sy reis deur die land bang gevoel nie. “Hy het gesê hy glo solank ŉ mens vriendelik en goedhartig is, sal ander jou ook so behandel.” Slavko Yaksic. Foto: Facebook Hy het Melusi verlaat met sy “baie duur” kamera by hom en ŉ volledig toegeruste rugsak met onder meer kruideniersware, ŉ gasbrander en ŉ tent daarin. Hambidge sê hy het glad nie ŉ goeie gevoel oor wat van Yaksic kon geword het nie. Toe hy by die sentrum weg is, het hy ŉ gestreepte wynrooi-, bruin-en-geel top gedra by ŉ oranje “hippie”-langbroek, blou hemp en Crocs. Sy ma, Patricia Besoaín, wat in Santiago woon, het intussen in trane op Chileense televisie van sy verdwyning vertel en gesê die familie is siek van bekommernis. Hul laaste kontak met hom per WhatsApp was op Dinsdag 25 September. Blykbaar is hy nog op 1 Oktober op Dundee gesien. Yaksic was veronderstel om verlede Woensdag van Johannesburg af via Brasilië huis toe te vlieg, maar het nooit op die OR Tambo-lughawe opgedaag nie. Twee lede van IRS Forensic Investigations, Chad Thomas en Jarod Paul, het Dinsdag van Johannesburg af na Memel in die Suid-Vrystaat en Newcastle, Dundee, Tugela Ferry, Greytown en Mooirivier gereis om na Yaksic te soek, maar sonder welslae. Yaksic en sy meisie het in Augustus met vakansie na Suid-Afrika gekom, maar sy moes op 10 Augustus terug by die werk wees. Omdat hy ekstra tyd gehad het, het hy besluit om ŉ rugsakreis deur die land te onderneem, het sy oom Paul Quiroz aan TimesLive gesê. Patricia Besoaín, Yaksic se ma, het op Chileense TV in trane vertel hoe bekommerd hulle oor y verdwyning is. Dessie Rechner van die organisasie Pink Ladies, wat vermiste mense probeer opspoor, sê ŉ privaat speurder het Dinsdag begin soek. ŉ Kennis het die saak by Norwood in Gauteng aangemeld omdat dit al persoon was met wie sy ouers uit Chili kontak kon maak. Sy pa was Woensdag op pad na Suid-Afrika. Rechner sê sy werk nou saam met die polisie op Dundee. Chili se ambassade het haar genader en sy werk saam met hulle ook. Rechner wag nou dat sy pa opdaag, maar het intussen ŉ nuwe pamflet gemaak met foto’s van sy kortgeskeerde hare en oor die hele provinsie asook in vier aangrensende provinsies versprei. Interpol is ook betrokke. Sy vertel Yaksic het sy skootrekenaar en kitaar op Jozini, ook in KwaZulu-Natal, gelos om later te gaan haal. Blykbaar was hy onderweg daarheen om dit te gaan haal op pad Johannesburg toe, maar het nooit daar uitgekom nie. ŉ Beloning is uitgeloof vir enige inligting wat daartoe kan lei dat Yaksic opgespoor word. Bel Dundee se speurders by 034 299 9700 of Pink Ladies by Pleidooi 072 214 7439, wat ook ŉ WhatsApp-nommer is. Maroela Media kon ondanks verskeie pogings nie kommentaar by die polisie oor die saak kry nie.